TARNAUTOJŲ TEISMO (pirmoji kolegija) NUTARTIS
2008 m. gegužės 22 d.
Byla F‑101/07
Philippe Cova
prieš
Europos Bendrijų Komisiją
„Viešoji tarnyba – Pareigūnai – Darbo užmokestis – Pareigūnų tarnybos nuostatų 7 straipsnio 2 dalis – Išmoka laikinai pareigas einančiam pareigūnui – Nepriimtinumas“
Dalykas: Pagal EB 236 ir AE 152 straipsnius pareikštas ieškinys, kuriuo Ph. Cova prašo panaikinti 2007 m. birželio 29 d. Komisijos
paskyrimų tarnybos sprendimą tiek, kiek šiuo sprendimu jam nesuteikiama Pareigūnų tarnybos nuostatų 7 straipsnio 2 dalyje
numatyta išmoka už ilgesnį kaip vienų metų laikotarpį.
Sprendimas: Atmesti ieškinį kaip nepriimtiną. Kiekviena šalis padengia savo bylinėjimosi išlaidas.
Santrauka
Procesas – Procesinių dokumentų priimtinumas – Vertinimas dokumento pateikimo momentu
(Pirmosios instancijos teismo procedūros reglamento 114 straipsnis; Tarnautojų teismo procedūros reglamento 78 straipsnis)
Jeigu prieštaravimas dėl priimtinumo pateiktas dėl ieškinio, kuris Tarnautojų teismo kanceliarijoje gautas prieš įsigaliojant
šio teismo procedūros reglamentui, reikia taikyti, pirma, Tarnautojų teismo procedūros reglamento 78 straipsnyje numatytas
procesines normas, būtent nustatytąją šio straipsnio 3 dalyje, pagal kurią Tarnautojų teismas gali nuspręsti priimdamas nutartį
ir nepradėdamas bylos nagrinėti iš esmės, ir, antra, normas dėl ieškinio priimtinumo, į kurias daroma nuoroda Pirmosios instancijos
teismo procedūros reglamento 114 straipsnyje, mutatis mutandis taikomame Tarnautojų teismui iki jo Procedūros reglamento įsigaliojimo.
Kadangi terminas pateikti prieštaravimą dėl priimtinumo tiek taikant Pirmosios instancijos teismo procedūros reglamento 114 straipsnį,
tiek Tarnautojų teismo procedūros reglamento 78 straipsnį pradedamas skaičiuoti nuo ieškinio įteikimo, tuo atveju, jeigu jis
buvo įteiktas prieš įsigaliojant Tarnautojų teismo procedūros reglamentui, būtinai turi būti laikomasi tuo metu galiojusio
termino, numatyto Pirmosios instancijos teismo procedūros reglamente. Be to, pagal teisinio saugumo principą dėl to, kad įsigaliojo
Tarnautojų teismo procedūros reglamentas, teisėtai negalėjo būti sutrumpintas prieštaravimo dėl priimtinumo pateikimo atskiruoju
dokumentu terminas, kuris įsigaliojant šiam reglamentui jau buvo prasidėjęs.
Data, į kurią reikia atsižvelgti nustatant, ar buvo laikomasi šio termino, yra prieštaravimo dėl priimtinumo pateikimo Tarnautojų
teismui data.
(žr. 23, 25 ir 26 punktus)
Nuoroda:
Pirmosios instancijos teismo praktika: 1992 m. gruodžio 14 d. Sprendimo Lenz prieš Komisiją, T‑47/92, Rink. p. II‑2523, 34 punktas.
Tarnautojų teismo praktika: 2006 m. balandžio 26 d. Sprendimo Falcione prieš Komisiją, F‑16/05, Rink. VT p. I‑A‑1‑3 ir II‑A‑1‑7, 84 punktas; 2007 m. gruodžio 14 d. Sprendimo Duyster prieš Komisiją, F‑82/06, Rink. VT p. I‑A‑1‑0000 ir II‑A‑1‑0000, 40 punktas; 2008 m. sausio 25 d. Sprendimo Duyster prieš Komisiją, F‑80/06, Rink. VT p. I‑A‑1‑0000 ir II‑A‑1‑0000, 38–43 punktai.